amanoisuno/poet huggingface dataset:
游老君洞  其一 劉子薦
第一真巖豈浪名，高明洞達窈而深。冠天下神仙勝境，副我生山水知音。崖激湍流騰雪玉，燈摇石瑩燦星金。少焉月出東山上，何必蓬萊海上尋。
游老君洞  其二 劉子薦
怪怪奇奇畫不如，最難得者近城郛。他仙皆遜老君有，此洞可知天下無。徐甲青牛驂左侍，六丁白鶴導前驅。老仙笑我來何晚，一樣鬚眉一樣臞。
楊梅洲別墅 燮元圃
枯桑敗葉集寒鴉，籬落芙蓉晚見花。有客歸來新作主，釣魚灣處是生涯。
過錦灣望嶽亭 燮元圃
十載重來一凭欄，光陰不改舊江山。亭高下瞰龍藏室，天遠遥瞻虎拜班。耕釣每懷生處樂，馳驅未許老來閒。雄風入座披襟好，靜看漁舟上錦灣。
送徐殿院回鄉 林霆龍
三十年來人委靡，如今勁節似秋橫。三條鯁亮爲時重，一葉翩翾去國輕。莘老不還司諫職，廖公應顯出臺名。遐衝尚頼精神折，未許林泉得隠聲。
句  其一 趙知軍
戰血肥春草，妖魂附野狐。
句  其二 趙知軍
風吹沙草落日黄，鴉啄髑髏飛不起。
秋步述所見 史衛卿
趁晴收斷薪，破曉循幽浦。山寒樹欲風，雲重天將雨。兔奔初種畦，雞拾穫殘畝。葉深樵無蹤，水落魚可數。幽草不須生，千林秋已素。
捧檄家山 史衛卿
閒居愧未能，淮幕冷於冰。家檄官無俸，山吟客有僧。池荒眠鷺石，樹折飲猿藤。寥落誰相問，孤明雨夜燈。
春晴 史衛卿
平明晴可愛，眼界一湖春。不見水中鷺，惟多堤上人。梅花已白盡，柳色正青新。日暮無歌舞，清幽屬野身。
聽演師琴 史衛卿
禪悟却參琴，山高水復深。七絃手共語，萬籟耳無音。激烈鬼神淚，發揮天地心。秋風時一曲，懷古更傷今。
漁父 史衛卿
白頭長是醉，湖海不知年。活業惟耕綱，全家衹住船。荷花同鷺宿，楊柳得魚穿。一笛吹明月，朱門謾管絃。
書里中所見 史衛卿
闌干十二纈簾遮，獸棟鱗鱗鼎貴家。莫道樓臺無地起，滿城秋色半槐花。
所見 史衛卿
齊眉沉醉綺羅叢，心事誰知付去鴻。不惜千金留粉黛，更無一語怨東風。
有所見 史衛卿
不著畫羅金縷衣，尋常打扮最相宜。春風燕子樓前過，飄落梨花雪一枝。
冷泉觀放水 史衛卿
溪流平地響晴雷，石上生風捲雪來。醉拍闌干衣袖濕，十分身在白雲堆。
西湖山居燈夕 史衛卿
繁華隔湖水，全似遠宸京。燈火少年夢，山林此夜情。鶴閑梅下立，人靜月中行。長願歲時好，吟身見太平。
依韻奉和司徒侍中龍興燈夕 史衛卿
寶炬燃紅映百坊，佛燈相照有餘光。樽前盡被公孫禮，席上惟無處士狂。午夜笙歌歡是伯，幾家簾幕醉成鄉。都人猶怕春宵短，共樂何妨舞袖長。
落花 嚴肅
片片落花飛，隨風去不歸。如何臨欲別，不得傍君衣。
怡怡亭 王景雲
老年常聚首，兄弟共怡怡。並坐閒揮麈，交斟醒設巵。雙聲頻檢韻，讓道更敲棋。自是天倫樂，嬉遊似少時。
怡怡亭 王景華
怡怡亭畔路，兄到弟隨肩。花徑同調瑟，蘭窗共擘箋。看山携老杖，分果憶兒筵。底事常相忍，張家未是賢。
釣鼇亭 趙傑之
天地分來萬古多，鰲魚背穩駕山河。亭前見說高人釣，池上那聞漁父歌。四面青峰環秀色，一灣綠水漾清波。誰能掣斷黄金索，終日持竿怎奈何。
白府真君 趙傑之
卓茂當年政術優，治聲終不似賢侯。顯幽一致施仁化，廟食中山卒未休。
采薇圖 蔡必薦
西山有薇，美人不移。西山無薇，美人不歸。采薇采薇，山是人非。薇滿西山，不生夷齊。
觀葵有感 蔡必薦
昨日一花開，今日一花開。今日花正好，昨日花已老。始知人老不如花，可惜落花君莫掃。人生不得長少年，莫負床頭沽酒錢。得錢向酒家，君不見，戎葵花。
寓意漫成 蔡必薦
東鄰老翁富鉅萬，每日關門常獨飯。西鄰少年居錢不滿百，每日開筵延上客。老翁回頭問少年，君家賓客何駢闐。少年答曰翁不知，人生許得幾何時。翁看日月如流水，牢鎖黄金與阿誰。
題江湖偉觀 范晞文
西湖何處可消愁，快上人間百尺樓。千里山川浮王氣，百年形勢壯皇州。逋仙宅近梅應古，坡老祠空竹自秋。立徧闌干無限意，六橋歌舞懶回頭。
湖上 范晞文
湖邊多少遊湖者，半在斷橋烟雨間。盡逐春風看歌舞，幾人著眼到青山。
燕山聞鵑 范晞文
燕山三月初三夜，聽得啼鵑第一聲。同是小樓孤燭下，主人熟睡客驚心。
寄友人張孝忠 上官藻
瀟瀟落葉滿江城，冽地金風變世情。無日不傷車北渡，有書難寄雁南征。曉霜滿地歸心切，夜月懸梁夢不成。渴望餘波今已久，何時握手笑相迎。
謝程鉅夫學士 吳仲軒
抱疾經年久，何期徵詔臨。芸窗書已蠹，竹徑葉尤深。空返皇華使，難忘鷗鳥心。懷君雖感激，衰鬢不勝簪。
竹節亭 張璹
結構華亭歲月深，形如竹節俯山陰。規模自壯中山色，基業猶存萬古心。窗外豈無猿鶴唳，簷前時有鳳凰吟。夜深神鬼驚聞處，月下誰彈一曲琴。
洴溪橋 趙渥
油井小聚，洴溪之濱。夏秋雨集，溝澮皆盈。衆水所匯，實病於行。誰作斯橋，龐君守真。甯瘠一己，而利他人。此心與橋，爲世通津。我觀地水，如車轉輪。陵谷變遷，成毀有因。橋不足恃，所恃者仁。仁者之心，與石不磷。矢我銘詩，刻此堅珉。
化城寺 陳巖
匝徑茸茸菜甲青，透池艷艷藕花明。四方衲子尋幽踐，多少空山振錫聲。
化城池 陳巖
簇簇青蓮滿意開，老僧誇說舊栽培。塵埃不涅花心性，淨客原從淨土來。
半霄亭 陳巖
烟際晴嵐似有無，舉頭相望是雲衢。若爲透入雲間路，直渡銀河採白榆。
望江亭 陳巖
衮衮長江浸落暉，水流不盡覺雲移。登高忽動離騷恨，無奈山川苦要詩。
地藏塔 陳巖
八十四級山頭石，五百餘年地藏墳。風撼塔鈴天半語，衆人都向夢中聞。
笑指亭 陳巖
多少人間狹路偏，山川還是舊山川。淡然忘笑兼忘指，嘿嘿真成第一禪。
李白書堂 陳巖
蘭芷春風滿地香，謫仙曾卧白雲鄉。山間精爽今猶在，落月時時見屋梁。
神光嶺 陳巖
眼看恒河幾劫沙，隨身鎖子骨鈎加。嶺頭閃閃神光動，無盡燈中轉法華。
南臺 陳巖
舊日新羅國裏僧，山間散滿百千燈。只將一嘿消諸妄，坐透禪機最上乘。
晏坐巖 陳巖
掠地霜風黄葉飛，山人晏坐已多時。但知六鑿俱通透，不省支牀舊有龜。
白蟮穴 陳巖
炊沙自昔終難飽，坎土于今乃可餐。翻笑青泥變青石，嵇康無分啜仙丹。
龍女泉 陳巖
祖師正渴山頭水，龍女俄分海眼泉。萬事不離無始劫，千年賸結未來緣。
茗地源 陳巖
暖風吹長紫芽莖，人向山頭就水烹。陸羽儻曾經此地，谷簾安得擅佳名。
東藏源 陳巖
膩雨增多樹色深，惠風吹轉藥苗新。一灣水繞旃檀國，流向山前普濟人。
中峰 陳巖
岪鬰盤紆直拄空，衆峰環繞獨居中。山頭要看僧禪定，南北東西路各通。
會仙峰 陳巖
仙袂飄飄拂翠巔，知微來此宴群仙。人間風雨山間月，始信仙家別有天。
大還嶺 陳巖
龜腸刳盡不緣饑，鶴骨生來豈解肥。煉得丹成生羽翼，山中無復趙知微。
斧柯嶺 陳巖
偶爾觀棋忽爛柯，豈知勝負是如何。歸來笑問人間事，恰是人間勝負多。
甘露泉 陳巖
山接靈河兩派長，松間石上瀉天漿。幾思吸取清泠味，洗我一生烟火腸。
澌澌水 陳巖
危柱抨抨曳素絲，水聲還解發天機。風來未定風還住，恍訝山中鼓瑟希。
飲猿潭 陳巖
月照秋空風滿林，孤猿渴飲碧潭深。我今忘我兼忘物，兀坐怡然不動心。
漂溪 陳巖
摇摇曳曳水西流，風定波凝不起漚。傍岸人家星散住，塵埃終莫污沙鷗。
龍池 陳巖
噴激喧豗無已時，驚雷出地怒濤隨。水從千仞峰頭過，遇險應成一段奇。
五龍灣 陳巖
石骨分開四角稜，日華磨透鏡光明。水流圓折仍方折，忽作鏗然戛玉聲。
千尺泉 陳巖
下臨無地上連天，中有飛流湧滿泉。今我不圖今日到，詩成要檄兩龍眠。
弄珠潭 陳巖
龍抱明珠出岸隈，夜光草木亦昭回。叮嚀莫向深潭睡，恐有人從頷底來。
綺霞峰 陳巖
欲識晴嵐態度奇，直須待到夕陽時。回光倒影山如染，狀出餘霞散綺詩。
龍池庵 陳巖
惠崇往矣邈遺蹤，時有風來撼古松。想見草庵無恙日，月明池上獨支筇。
花塘澗 陳巖
疏巖剔藪空王宅，金碧光中開寶坊。日日散花方丈裏，山門流水例沾香。
鳳皇嶺 陳巖
望望梧桐一剗齊，山深曾是鳳來棲。只今吾道非耶是，更有何人歌鳳兮。
碧桃巖 陳巖
自要貪閒非避秦，洞門隔斷世間塵。山中不置四時歷，開到碧桃知是春。
延華觀 陳巖
五百年間岸谷移，邯鄲枕上夢回時。兔葵燕麥玄都觀，好繼劉郎舊日詩。
浮桃澗 陳巖
廬山董鳳曾栽杏，鳳嶺知微亦種桃。怕有人來問前古，澗中不肯放漁舠。
懸水 陳巖
日夜雲間噴薄鳴，玉龍千尺繞山行。漏天瀉下銀河水，來作僧窗夜雨聲。
二神峰 陳巖
伯仲怡然意甚真，齊肩握手笑相親。雲陰解駮排空立，秀出人間棣萼春。
呈鳳嶺 陳巖
綵鳳飛來以瑞呈，飄飄五色錦衣明。懸知不入鴟鴞伴，要向朝陽效一鳴。
協濟祠 陳巖
水流無限白雲深，勝迹靈光古到今。第一溪山神卜宅，蕙肴椒酒萬家心。
芙蓉館 陳巖
拂壁留詩墨尚鮮，如今屈指五年前。直須强健常來此，到老寧消幾五年。
激清亭 陳巖
燈影昏昏枕半欹，此清原自少人知。水聲到夜渾如雨，睡思過于聽雨時。
少微峰 陳巖
隠居不惠不夷間，拜爵山中驛使還。身遠觚稜幾千里，少微星影墮空山。
碧玉泉 陳巖
藴玉含暉一水間，碧光炯炯照人寒。却疑洗出荆山璞，若有瑕疵試指看。
醮壇 陳巖
粲粲無塵一石平，向來此地步虛聲。薜蘿今繞空山裏，千古清風竇子明。
天香嶺 陳巖
日邊有詔起徵君，遥望長安隔萬雲。一炷清香天在上，徵君只欲斷知聞。
風輪石 陳巖
我心匪石不可轉，有石當風如轉輪。何物山靈能薄相，工夫勝却斲輪人。
昇雲峰 陳巖
雲本無心盡日閒，溶溶曳曳不離山。忽思去作人間雨，騰上虛空一餉間。
翠微峰 陳巖
嵐氣陰陰淺色山，更分黛墨染松關。噴雲泄霧空濛外，濕翠冷沾襟袖間。
野螺峰 陳巖
野螺倒向空中立，回旋縈成翠甲長。沬霧濡雲真得計，魚蝦舊侶莫相忘。
卧雲庵 陳巖
亂雲堆裏酣酣夢，人在清泉白石間。膠擾勞生鼎中沸，有官不換此身閒。
保真院 陳巖
野寺荒山澗水濱，古藤翠篠自摇春。僧閒晏坐無人到，內保禪心一味真。
滴水巖 陳巖
點溜常穿石眼寒，蘚紋如繡不曾乾。山頭一滴曹溪水，山下人人仰面看。
巖泉 陳巖
月光泉脈瀉虛明，澄碧無瑕注一泓。大字石間標聖水，只緣徹底是真清。
煉丹井 陳巖
閒中惟有高低枕，老去寧無內外丹。千載稚川今往矣，誰言古井不生瀾。
雲外峰 陳巖
聳入雲端一壁青，地高轉步即天京。有人著屐衝雲去，但見雲從脚下生。
諫堂山 陳巖
茸茸莎草褭風長，二百年前一諫堂。舊地幾番新地主，諫堂名字愈輝光。
滕子京書堂 陳巖
雲外峰前結舊廬，胸中經濟眼中書。兵間一范同鞍馬，不記深山蕙帳虛。
枕月峰 陳巖
層崖缺處月嬋娟，金背蝦蟆就石眠。笑問月邊人在否，中宵有夢到鈞天。
思賢巖 陳巖
諫稿成埃兩鬢絲，考槃在澗倚天知。巖前風葉行人耳，便是襄陽墮淚碑。
青峭灣 陳巖
石磵竹岡無盡時，上難著脚下難窺。平生所性佳山水，烟雨中行不廢詩。
處士巖 陳巖
枯松瘦柏幾千年，老屋相依住翠烟。雷破前山風振海，先生兀兀正逃禪。
歸雲領 陳巖
飛雲藹藹出從龍，遍爲山村辦歲豐。雨到足時雲自斂，有功及物不言功。
開元觀 陳巖
壞道哀湍鬼火青，山間留得觀沖名。仙宮分置玄真像，想見開元舊太平。
雲門峰 陳巖
兩崖對聳三千丈，上倚清虛小有天。玉戶金鋪雲杳靄，羅衣摇曳幾神仙。
曾氏景全亭 陳巖
綠色軒窗四面開，幾曾閒却對山杯。十分盡是天然景，未信丹青畫得來。
雲巖洞 陳巖
卷曲山阿路窈深，春風隨地散幽芬。洞中仙客誰爲伴，去去來來自在雲。
天池峰 陳巖
雁浴鷗棲水影平，菰蒲菱芡透波生。冷風瑟瑟山前起，應有天仙下濯纓。
吳氏新城宅 陳巖
溪聲西去疾於雷，山麓雲根翠戶開。枉却幽尋三十載，壺天月窟欠曾來。
新城精舍 陳巖
朱甍碧瓦粉牆圍，花舫回光洞戶輝。自是故家開第宅，喬林景物兩芳菲。
翠光亭 陳巖
呷呷波間錦羽明，地無塵處可幽亭。喚回天上張公子，來與山家注水經。
源清莊 陳巖
湊入方池一脈泉，泥沙不雜性中天。時時自照清癯影，白露風標是水仙。
王季文書堂 陳巖
要學騎蟾主簿仙，休官直上九華巔。我來細讀碑間字，風葉時時一颯然。
頭陀嶺無相院 陳巖
頭陀嶺下招提境，畫閣闌干幾度凭。遊客驟來還倏去，看山輸與在家僧。
金沙泉 陳巖
金能生水水涵金，本本源源造化心。幾許碎金隨水出，披沙終日若爲尋。
秀綠亭 陳巖
曾看雙峰老子詩，秀攢綠繞妙天機。有人愛此無聲畫，更著幽亭相發揮。
雙峰 陳巖
仙洞深沉杳不扃，層巒雙聳插天青。矞雲常抱山頭石，曾是前朝嶽降靈。
虎頭巖 陳巖
下視眈眈猛若神，世方重利反輕身。縱教是虎真非石，藜藿來尋亦有人。
三游洞 陳巖
清風披拂蘚苔痕，洞裏仙鄉萬古春。有路盡通塵世客，來遊何獨是三人。
十丈洞 陳巖
水從洞口瀉玻瓈，松檜林中日影低。勝景略無人避世，始知不是武林溪。
上下華池 陳巖
聽鐘喫飯東西寺，就水烹茶上下池。二百年來陳迹在，摩挲苔蘚日西時。
合澗 陳巖
澗分南北兩源通，繞轉春山翠幾重。偶爾混然成一派，滔滔東去共朝宗。
獨秀峰 陳巖
一山夐出衆山中，日照烟浮紫翠濃。山不爭高人共仰，幾多丘垤儼相從。
雙溪 陳巖
二水來從翠嶺頭，相逢澗谷却同流。冷光如鏡清人骨，探借山間六月秋。
清漪潭 陳巖
水出雙溪似鏡平，縈迴遇石自成文。眼明波上誰相對，只有飛來白鷺群。
清隠巖 陳巖
一生不買真清譽，平日不歌招隠詩。底事琢山成大字，有名還被衆人知。
劉世疏庵 陳巖
亂草枯茅町疃場，寒風捲地日荒荒。有來提起山庵話，又是先生朽骨香。
翠蓋峰 陳巖
烟際亭亭出古崖，幾層翠蓋倚天開。鏗然風向林梢過，知有神仙玉珮來。
上雪潭三汲亭 陳巖
水沫拋來驟出奇，滿空灑下雪紛披。雲端驚見雙峰面，恰是仙人剪水時。
下雪潭雪浪亭 陳巖
潭面摇光媚日華，水文倒影射簷牙。倚闌如在雲霄上，俯看縈風萬雪花。
瓔珞泉 陳巖
花花結結淨無塵，却笑莊嚴未是真。五色明珠光照水，湛然清淨本來身。
廣修院 陳巖
別去招提恰十霜，幾番夢到五峰堂。有懷此地同僧夏，對佛閒燒結愿香。
蓮花峰 陳巖
風動雲開淨客顔，三千丈石錦爛斑。淤泥不是花開處，擢出天河綠水間。
瀾溪 陳巖
小溪亦有怒濤翻，可但滄溟始足觀。世事會心無廣狹，請君來此試觀瀾。
濯纓潭 陳巖
山深地僻人稀到，安得滄浪孺子歌。纓上本無塵可濯，莫將止水强揚波。
安禪峰 陳巖
山頭兀坐已忘年，咫尺孤雲兩角天。但有圓明真實在，是身何往不安禪。
蓮花庵 陳巖
冷屋棲雲是幾年，嗔人履迹破苔錢。不辭更入山深處，手種西方社裏蓮。
福安院 陳巖
門前黄葉斷人行，寂歷山房晝亦扃。疏竹矮窗僧兀坐，炷香薰筆自抄經。
雙峰居士書堂 陳巖
夜鶴相催蕙帳眠，歸來領略舊山川。油雲捲入雙峰頂，收得聲名四十年。
寶陀巖 陳巖
陰磴層崖洞室寬，奇花異草幾多般。綵雲不動金光起，便作金蓮法界看。
招賢峰 陳巖
翹翹車乘力招賢，建業山河五十年。欲問興亡無問處，一聲山鳥忽來前。
高僧石 陳巖
柏根翻動一爐香，白足高僧禮梵王。還了十方行脚債，却來山頂放圓光。
西洪嶺 陳巖
衆壑中分嶺勢回，數家茅店傍山開。長風吹入松梢去，一片笙簧動地來。
龍安院 陳巖
蔓草叢生伴棘薪，古藤直上繞松身。寺前寺後清幽處，山鳥飛來不避人。
雙泉 陳巖
檻泉湧出不多深，兌澤相資互有心。水淨苦嫌塵土污，底須吾欲濯吾襟。
派派泉 陳巖
水源同出萬山頭，上半支分各自流。曲折繞從山下去，短莎隨地弄輕柔。
永安塔 陳巖
心不能安總是魔，亭亭孤塔鎮巖阿。倘無佛力三千行，奈此丘蛇井鼠何。
崇聖院 陳巖
山形四抱水來前，中有金蓮色界天。清磬一聲僧定起，松間靈鶴舞蹁躚。
逍遥臺 陳巖
拂面溪風灑灑清，輕衫短帽御風行。逍遥自是天游樂，不結沙鷗水石盟。
翠瀑亭 陳巖
濕翠拋來覺染衣，倚闌兀兀坐移時。偶因過雨添流水，增重棼絲曳練詩。
戛玉亭 陳巖
丘中流水度鳴琴，靜與僧房發妙音。高下抑揚渾不斷，時時寫出昔賢心。
稻積峰 陳巖
探得松苓足養身，仙家留稻滿倉囷。豈知山下人辛苦，五月青苗已糶新。
碧雲峰 陳巖
瘦藤引我上崚嶒，蒼壁如梯石作層。袖得碧雲無用處，却將分贈住山僧。
煎茶峰 陳巖
春山細摘紫英芽，碧玉甌中散乳花。六尺禪牀支瘦骨，心安不惱睡中蛇。
鬬雞石 陳巖
未悟雄冠死結纓，昂然對峙只徒爭。山頭化作千年石，盛氣飛憍不再萌。
翠羽池 陳巖
錦雞花鴨爛成文，連雁雙鳬雪羽紛。同免王孫金彈子，飛來飛去一群群。
李化文書堂 陳巖
世路嶔崎兩鬢絲，山中留客且伸眉。竹林勝踐雖相似，猶恨前賢所欠詩。
劉相公寨基 陳巖
苦霧腥雲染寇鋒，萬家鄉井雉罹罿。山前堆滿縱橫骨，換得將軍不戰功。
九子庵 陳巖
修途百折到山頂，紺宇數間開道場。倦卧儘人身自在，翻愁作夢趁黄粱。
九子峰 陳巖
小大扶携作伴行，歡然戀戀意相傾。信知萬古山頭石，還有人間母子情。
垂雲澗 陳巖
飛瀑奔崖色皎然，飄空上下勢相連。看來不是天河水，盡是兜羅片片綿。
石照 陳巖
刮垢磨光碧色深，日華穿漏解雲陰。十分疑是仙人鏡，照見茫茫萬古心。
天井 陳巖
分派天河入地深，斷無射鮒汩泥塵。仙鄉初不諳機事，多少山間抱甕人。
七布水 陳巖
只緣雨過水傾崖，霍地冰簾數幅開。始信人間真實相，盡從無始劫中來。
福海院 陳巖
風送香來草木靈，壽松何事不重青。日當亭午禪扉靜，藥杵聲中鶴夢醒。
卧牛石 陳巖
石犀沉後波濤息，石燕飛時風雨來。堪笑石牛徒解卧，山田無數任蒿萊。
碧霄亭 陳巖
秋風吹上碧霄亭，足躡靈河袖拂星。雲影四垂天接地，恍疑有路到仙扃。
雙峰庵 陳巖
江南九子雲深處，亦有新羅國裏人。用夏變夷夷變夏，世間畢竟是誰真。
覆甌峰 陳巖
生鐵團團鑄翠巒，一甌倒覆白雲端。甌中姓氏無人識，應被山靈靜揭看。
廣福寺 陳巖
五百年來貝葉光，劫灰難泯壁中藏。山僧要廣人間福，長日工夫一炷香。
沉機石 陳巖
忠誠爲國心無累，簡易臨民訟自稀。與世相安真省事，若爲作意苦沉機。
春陽臺 陳巖
富貴風吹一鬨埃，春陽留得舊時臺。老松偃蹇山前立，曾見昔人歌舞來。
東協濟祠 陳巖
新祠金碧照林丘，十五年前認昔游。月桂山茶分左右，滿庭花事各春秋。
文殊峰 陳巖
佛法中存不二門，空然洗盡意根塵。山頭日月如旋磨，照見光明示現身。
獅子行道峰 陳巖
佛力所至物皆化，看取南山金碧堆。林浮莽伏不銜毒，獅子昔曾行道來。
拱辰峰 陳巖
水合衆流同赴海，山分一嶺獨朝天。居高素以謙爲德，日月傾心斗極邊。
羅漢行道峰 陳巖
碧眼禪師錫振空，石頭無路不相通。俯看塵世三千界，總在空花起滅中。
螺髻峰 陳巖
山無重數總蟠青，直北孤峰最有情。天巧綰成螺髻樣，梳雲沐雨百嬌生。
仙人塘 陳巖
陂塘一曲水泓澄，山簇瑶臺十二層。剩脈餘膏流不盡，芝田蕙圃歲常登。
石屋 陳巖
磊磈中間忽洞開，舊題字字照蒼苔。只言如我貪山少，亦有遊人先我來。
黄匏城 陳巖
草色濃于野燒烟，春風吹面午陰天。長江摇蕩游人眼，興在悠悠一雁邊。
淨信院 陳巖
來自青松翠竹關，秋風吹帽醉醒間。紛紛遮眼塵如海，拈起毫端又說山。
碧雲庵 陳巖
常日雙扉多不開，客須投分始相陪。庭前驀地失松影，試問碧雲何處來。
靈龜石 陳巖
巧石排成五總龜，人間無事不前知。如今已自靈於物，還記泥中曳尾時。
赤石繡石壁 陳巖
聖世承平百歲餘，老翁因話建炎初。綠林躪藉人波迸，二壁中間各占居。
獅子峰 陳巖
嬾上維摩室裏牀，却來山頂現毫光。紛紛百獸俱馴伏，薝蔔春風到處香。
羅漢峰 陳巖
閲盡人間萬劫塵，平生結習一無存。居山更向山頭坐，兀兀真成不動尊。
雲峰  其一 陳巖
詰朝雲出雨如傾，向晚雲歸日逗明。不比世間翻覆手，望雲人要驗陰晴。
雲峰  其二 陳巖
有動皆從靜處生，嵐光正與日爭熏。山靈要眩遊人眼，石縫中間旋出雲。
白鶴廟 陳巖
廟貌森嚴屋枕崖，地寒鋪滿紙錢灰。空明一碧秋如洗，若有神仙引鶴來。
資聖庵 陳巖
朝暮相依五老仙，鳥啼花落幾何年。塵勞不到山深處，窗外日高人尚眠。
忘歸亭 陳巖
兩袖飄飄恍欲仙，半醒半醉酒明船。太虛一室都無礙，皎月凉風石上眠。
百丈箭 陳巖
飛瀑舂撞破的餘，速如蓬矢脫桑弧。誰知水底天吳伯，曾識人間金僕姑。
百丈潭 陳巖
目觀溶溶眩水精，耳根虩虩受雷聲。一杯更吸潭間味，併要胸中領此清。
流觴瀨 陳巖
四海秋風吹戰塵，有來濯足到溪濱。天荒地老人間世，醉把流觴一笑春。
石船澗 陳巖
不怕掀天浪拍春，石船繫在古溪濱。縱然水繞東流岸，猶勝虛舟誤觸人。
龍游澗 陳巖
龍蟠水底安于命，龍奮雲間便自神。或躍或潛須早决，何須來往澗南濱。
嘉魚池 陳巖
客有忘形物我間，寸絲不挂漫垂竿。游魚得計洋洋樂，人作西方丙穴看。
祈雨壇 陳巖
萬感生於一念間，炷香驚起老龍蟠。今年人協嘉魚夢，荒却池前古石壇。
普賢臺 陳巖
石臺宿草幾年荒，不比維摩獅子牀。大士向來曾晏坐，是身如電暗回光。
淨居院 陳巖
繚白縈青照眼波，芙蓉出沒在天河。不因雲影閒來去，安得春山態度多。
菖蒲澗 陳巖
膜外浮雲不較多，只將無事養天和。生來嬾覓仙人藥，九節菖蒲奈我何。
疊石塔 陳巖
無復晨鐘暮鼓聲，慧雲猶護法燈明。佛乘大有扶持力，舊塔雖欹不解傾。
雙石巖 陳巖
舊日禪扉松竹幽，寺移西去幾經秋。誰知一匝枯茅地，曾是談經石點頭。
漱玉灘 陳巖
水石相逢驟作聲，鏗然律呂自天成。山中縱乏知音聽，亦有流魚傍岸行。
東陽澗 陳巖
澗平如剗水流遲，湛碧溶溶可染衣。白石欄邊人不到，月明風細一鷗飛。
法樂院 陳巖
無住師參第一禪，指開古洞秀巖天。東扶西倒都休問，且結人間見在緣。
琉璃灘 陳巖
青碧琉璃手可拈，寒花多在雨中添。高風不捲銀河浪，仿彿康王谷裏簾。
齊雲嶺 陳巖
金闕瑶階路不迷，白雲翠嶺一般齊。我今要達參寥境，借作凌虛萬丈梯。
老人峰 陳巖
佝僂形容古貌渾，旁連衆嶺似兒孫。荒山太古萬萬古，眼見游人來幾番。
天柱峰  其一 陳巖
直拄虛空倚不斜，上通絳闕玉皇家。若移此柱天西北，鍊石無功說女媧。
天柱峰  其二 陳巖
鬼爛神焦不救燃，豈知此柱固依然。九關嘗藉扶持力，肯信人間有杞天。
閎肅書堂 陳巖
人生隨遇是行藏，最有山靈引興長。安得居鄉伯休父，再來閎肅舊書堂。
列仙峰 陳巖
笑闖黄冠高切雲，前携後掖互相親。我來歷歷披雲看，試問肩隨是幾人。
玉甑峰 陳巖
茹芝仙客老仙鄉，浄盡人間粒食腸。玉甑豈能無用處，幾番與世熟黄粱。
淨巾石 陳巖
炯炯豁開明鏡臺，是中無處著塵埃。平生心地常如此，何暇頻頻拂拭來。
最勝亭 陳巖
烟收霧斂翠成圍，來助幽亭眼界奇。衲子苦于山索句，稜稜瘦骨不禁詩。
滴翠峰 陳巖
春氣薰空草木浮，綠雲冉冉起山頭。嵐光浥翠濃於染，潤入衣襟冷欲秋。
天柱庵 陳巖
石壁參天駐冷雲，一聲幽鳥忽驚人。庵前庵後山如舊，朽柏年來不再春。
翠峰庵 陳巖
縛屋山中數十年，薙茅誅棘旋開田。何須折柳溪邊去，枯木寒林總是禪。
透碧巖 陳巖
空洞玲瓏萬石攢，中間逗入翠光寒。人來坐對山無語，表裏虛明不礙觀。
石牌峰 陳巖
山斷空青近玉京，一牌就石琢磨成。烟揩霧拭明如鏡，留與游人記姓名。
展旗峰 陳巖
山形南去疾如馳，高處展開三丈旗。山下行人爭指似，龍蛇影動夕陽時。
梅花峰 陳巖
僵立枯梢带雪霜，至今陰極動潜陽。不嫌孤寂無人到，一點春風萬壑香。
鉢盂峰 陳巖
農家辛苦靳逢年，誰似僧家飽飯眠。留得巾盂爲老伴，豐年常在粥盂邊。
邃谷巖 陳巖
千古嘗留一窖冰，女蘿簳竹鎖寒陰。仙人肯爲遊人出，試問中間若許深。
翠屏峰 陳巖
削玉橫陳開翠屏，東西有路總堪登。向來同識春山面，猶有蒼蒼九節藤。
香林峰 陳巖
幾許山花照夕陽，不栽不植自芬芳。林梢一點風微起，吹作人間百合香。
煎茶峰 陳巖
緩火烘來活水煎，山頭卓錫取清泉。品茶嬾檢茶經看，舌本無非有味禪。
金光洞 陳巖
神剜鬼劃劇幽深，門外藤蘿淺結陰。洞裏金仙十年坐，湛然認得本來心。
黄石溪 陳巖
平田千畝萬山中，水脈高低處處通。黄石一溪三十里，暖風吹動稻花叢。
南陽澗 陳巖
人家四散占荒丘，曉夜悲鳴澗水流。點點寒鴉來不盡，昏雲頹日古猷州。
卧龍庵 陳巖
孔明西去終扶漢，散騎南來莫拯唐。同是卧龍殊用舍，古今易地兩南陽。
古仙峰 陳巖
日薄烟低莽蒼間，古仙相望白雲端。山中倘有安期棗，覓取歸來當晚餐。
古仙洞 陳巖
風裊藤蘿水舞苔，洞門常閉不常開。草根滿地皆靈藥，彭祖偓佺曾到來。
五臺明智院 陳巖
前岡後隴盡紆餘，嵐影烟光半有無。山脚斷邊開古剎，五臺分布似連珠。
曹山延壽院 陳巖
三角坳泓一角虧，其間濁水照摩尼。風幡不動爐烟直，正是僧禪定起時。
秀華亭 陳巖
瘦田糝糝豆花明，冷徑毿毿柏葉清。何處路通雲際寺，山人指我秀華亭。
玉田莊 陳巖
婦饁夫耕笑語喧，地平一望暖生烟。得毋剗草來尋璧，好倩山家護玉田。
龜山崇壽院 陳巖
白雲起處著招提，一嶺嵯峨衆嶺低。多少山間好風景，人來先看蔣公題。